Noordwes: 3 mees gesoekte misdadigers, 246 ander vasArgieffoto Die polisie in Noordwes het die afgelope week drie mees gesoekte misdadigers en 246 ander verdagtes in die provinsie in hegtenis geneem. Altesaam 107 verdagtes is onder meer in hegtenis geneem vir aanranding met die doel om ernstig te beseer, 13 vir roof, 12 vir kwaadwillige saakbeskadiging, 18 vir diefstal, sewe vir verkragting, vyf vir moord en 23 vir sakerooftogte. Volgens kapt. Aafje Botma, woordvoerder van die polisie, sal die verdagtes Maandag in howe oor die hele provinsie verskyn. “Drie van die provinsie se 50 mees gesoekte misdadigers is ook tydens die operasie in hegtenis geneem.” Thabiso Selloane (22) word sedert 2015 gesoek in verband met ŉ verkragting in Bedwang. Hy is Donderdag in hegtenis geneem en het reeds dieselfde dag in die hof verskyn. Die saak teen hom is tot 25 Julie uitgestel en hy bly in aanhouding. Michael Ntshingila (33) word sedert 2012 gesoek vir twee verkragtingsake in Letlhabile. Hy is Dinsdag in hegtenis geneem en het dieselfde dag in die hof verskyn. Hy sal ook weer op 25 Julie in die hof verskyn en bly in aanhouding. Farai Ndambani (22) word sedert 2013 gesoek in verband met ŉ moord op Hartbeespoortdam. Hy is Woensdag in hegtenis geneem en sal weer op 22 Julie in die hof verskyn.